31972R0688
L 082/12
JURNALUL OFÍCIAL AL UNIUNII EUROPENE
REGULAMENTUL (CEE) NR. 688/72 AL COMISIEI
din 28 martie 1972
de modificare a Regulamentului (CEE) nr. 1767/68 al Comisiei privind regimul prețurilor minime la exportul către țările terțe a cepelor, bulbilor și tuberculilor de flori
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 234/68 al Consiliului din 27 februarie 1968 de stabilire a organizării comune a piețelor în sectorul plantelor vii și al produselor de floricultură (1), în special articolul 7 alineatul (2),
întrucât Regulamentul (CEE) nr. 1767/68 al Comisiei din 6 noiembrie 1968 privind regimul prețurilor minime la exportul către țările terțe a cepelor, bulbilor și tuberculilor de flori (2), modificat de Regulamentul (CEE) nr. 1946/70 (3), prevede în articolul 1 că prețurile minime la export sunt fixate în fiecare an până la 31 octombrie cel târziu, cu excepția celor pentru begonii, sinningia, gladiole, dalii și liliac, care trebuie fixate până la 31 decembrie cel târziu, și că fiecare stat membru comunică anual, până la 1 decembrie, pentru begonii, sinningia, gladiole, dalii și liliac, și până la 15 octombrie pentru celelalte produse supuse regimului prețurilor minime la export, orice element de determinare a evoluției prețurilor pe piețele internaționale și a nivelului prețurilor minime ce trebuie fixate;
întrucât experiența demonstrează că statele membre nu sunt în măsură să furnizeze informațiile menționate în articolul 1 alineatul (3) din Regulamentul (CEE) nr. 1767/68 cu toate detaliile prevăzute; întrucât, pentru a asigura aplicarea corectă a regulamentului în cauză, este necesară modificarea diferitelor date prevăzute pentru a transmite aceste informații și, în consecință, pentru a fixa prețurile minime la export pentru diferiții bulbi de flori;
întrucât măsurile prevăzute în prezentul regulament sunt în conformitate cu avizul Comitetului de gestionare a plantelor vii și a produselor de floricultură,
ADOPTĂ PREZENTUL REGULAMENT:
Articolul 1
(1) Textul articolului 1 alineatul (1) primele două teze din Regulamentul (CEE) nr. 1767/68 se înlocuiește cu textul următor:
(1)„(1) Prețurile minime la export, prevăzute la articolul 7 din Regulamentul (CEE) nr. 234/68 se fixează în fiecare an până cel târziu:
-
la 31 martie, pentru begonii, sinningia, gladiole, dalii și liliac;
-
la 31 ianuarie, pentru celelalte produse.
Aceste prețuri se aplică pentru produsele din recolta obținută după data fixării lor.”
(2) La alineatul (3) din același articol, datele 1 decembrie și 15 octombrie se înlocuiesc cu datele 1 martie și, respectiv, 1 ianuarie.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 martie 1972.